Vier tydens rooftog in winkel geskietVier mense is Saterdag geskiet nadat vyf rowers ŉ supermark in Pretoria beroof het. Kaptein Pinky Tsinyane, ŉ polisiewoordvoerder van Gauteng, sê die roof het omstreeks 20:25 by ŉ supermark in Sunnyside, op die hoek van Rissik- en Meerstraat, plaasgevind. “Vyf gewapende mans het die winkel binnegegaan en op geld aangedring. Hulle het verskeie skote geskiet en vier mense in die proses getref. Die winkel se bestuurder en drie kliënte is beseer,” het Tsinyane aan Maroela Media gesê. Die verdagtes het in ŉ wit Toyota Corolla met ŉ onbekende hoeveelheid kontant gevlug. Die bestuurder van die winkel is in ŉ bedenklike toestand in die hospitaal opgeneem. Die drie kliënte is in ŉ stabiele toestand. Die polisie ondersoek die voorval. Niemand is nog in verband met die voorval in hegtenis geneem nie.